ΑΠΟΦΑΣΗ ΤΗΣ ΕΠΙΤΡΟΠΗΣ της 12ης Δεκεμβρίου 1994 περί των καθηκόντων που ανατίθενται στους συμβούλους ακροάσεων στο πλαίσιο των ενώπιον της Επιτροπής διαδικασίων για την εφαρμογή των κανόνων ανταγωνισμού (Κείμενο που παρουσιάζει ενδιαφέρον για τον ΕΟΧ) (94/810/ΕΚΑΧ, ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας Άνθρακα και Χάλυβα,

τη συνθήκη για την ίδρυση της Ευρωπαϊκής Κοινότητας,

Εκτιμώντας:

ότι οι εν λόγω συνθήκες και οι κανόνες εφαρμογής αυτών παρέχουν στα ενδιαφερόμενα μέρη καθώς και σε τρίτα μέρη το δίκαιωμα ακρόασης πριν από τη λήψη οριστικής απόφασης που επηρεάζει τα συμφέροντα τους-

ότι η Επιτροπή πρέπει να διασφαλίζει την κατοχύρωση του δικαιώματος αυτού κατά τις διαδικασίες για την εφαρμογή των κανόνων ανταγωνισμού-

ότι θεωρείται σκόπιμο να ανατεθεί η οργάνωση και η διεξαγωγή των διοικητικών διαδικασιών που αποσκοπούν στην προστασία του δικαιώματος ακρόασης σε ανεξάρτητο πρόσωπο που διαθέτει εμπειρία σε θέματα ανταγωνισμού, ούτως ώστε να εξασφαλιστεί η αντικειμενικότητα, η διαφάνεια και η αποτελεσματικότητα των διαδικασιών που κινεί η Επιτροπή για την εφαρμογή των κανόνων ανταγωνισμού-

ότι το 1982 η Επιτροπή δημιούργησε για το σκοπό αυτό τη θέση του Συμβούλου Ακροάσεων και καθόρισε τα καθήκοντά του-

ότι είναι αναγκαίο να προσαρμοστούν και να ενοποιηθούν τα καθήκοντα αυτά προκειμένου να ληφθεί υπόψη η εξέλιξη της κοινοτικής νομοθεσίας,

ΑΠΟΦΑΣΙΖΕΙ:

Άρθρο 1

1. Οι ακροάσεις που προβλέπονται στις διατάξεις εφαρμογής των άρθρων 65 και 66 της συνθήκης ΕΚΑΧ, των άρθρων 85 και 86 της συνθήκης ΕΚ, και του κανονισμού (ΕΟΚ) αριθ. 4064/89 του Συμβουλίου (1), οργανώνονται και διεξάγονται από το σύμβουλο ακροάσεων, σύμφωνα με τα άρθρα 2 έως 10 της παρούσας απόφασης:

2. Οι διατάξεις εφαρμογής που αναφέρονται στην παράγραφο 1 είναι:

α) το άρθρο 36 παράγραφος 1 της συνθήκης ΕΚΑΧ-

β) ο κανονισμός αριθ. 99/63/ΕΟΚ της Επιτροπής της 25ης Ιουλίου 1963 περί των ακροάσεων που προβλέπονται στο άρθρο 19 παράγραφοι 1 και 2 του κανονισμού αριθ. 17 του Συμβουλίου (2)-

γ) ο κανονισμός (ΕΟΚ) αριθ. 1630/69 της Επιτροπής της 8ης Αυγούστου 1969 περί των αρκοάσεων που προβλέπονται στο άρθρο 26 παράγραφοι 1 και 2 του κανονισμού (ΕΟΚ) αριθ. 1017/68 του Συμβουλίου της 19ης Ιουλίου 1968 (3)-

δ) ο κανονισμός της Επιτροπής (ΕΟΚ) αριθ. 4260/88 της 16ης Δεκεμβρίου 1988 σχετικά με τις κοινοποιήσεις τις καταγγελίες, τις αιτήσεις και τις ακροάσεις που αναφέρονται στον κανονισμό του Συμβουλίου (ΕΟΚ) αριθ. 4056/86 για τον καθορισμό του τρόπου εφαρμογής των άρθρων 85 και 86 της συνθήκης στις θαλάσσιες μεταφορές (4)-

ε) ο κανονισμός της Επιτροπής (ΕΟΚ) αριθ. 4261/88 της 16ης Δεκεμβρίου 1988 σχετικά με τις καταγγελίες, τις αιτήσεις και τις ακροάσεις που αναφέρονται στον κανονισμό του Συμβουλίου (ΕΟΚ) αριθ. 3975/87 για τον καθορισμό διαδικασίας εφαρμογής των κανόνων ανταγωνισμού για επιχειρήσεις στον τομέα των εναερίων μεταφορών (5)-

στ) ο κανονισμός της Επιτροπής αριθ. 2367/90 της 25ης Ιουλίου 1990 σχετικά με τις κοινοποιήσεις, τις προθεσμίες και τις ακροάσεις που προβλέπονται στον κανονισμό (ΕΟΚ) αριθ. 4064/89 του Συμβουλίου για τον έλεγχο των συγκεντρώσεων μεταξύ επιχειρήσεων (6).

3. Ο σύμβουλος ακροάσεων υπάγεται διοικητικά στη Γενική Διεύθυνση Ανταγωνισμού. Προκειμένου να διασφαλίζεται η ανεξαρτησία του κατά την εκτέλεση των καθηκόντων του, ο σύμβουλος ακροάσεων έχει το δικαίωμα άμεσης πρόσβασης, όπως ορίζεται στο άρθρο 9 κατωτέρω, στο μέλος της Επιτροπής που είναι ειδικά υπεύθυνο για τον ανταγωνισμό.

4. Εφόσον ο σύμβουλος ακροάσεων αδυνατεί να εκτελέσει τα καθήκοντά του, ο Γενικός Διευθυντής, κατά περίπτωση σε συνεννόηση με το σύμβουλο ακροάσεων, καθορίζει άλλον υπεύθυνο, ο οποίος έχει τουλάχιστον το βαθμό Α3 και δεν ενέχεται στην εξεταζόμενη υπόθεση, προκειμένου να εκτελεί τα καθήκοντα που περιγράφονται στην παρούσα απόφαση.

Άρθρο 2

1. Ο σύμβουλος ακροάσεων μεριμνά για την ορθή διεξαγωγή της αρκόασης και κατ' αυτόν τον τρόπο συμβάλλει στην αντικειμενικότητα της ίδιας της ακρόασης και κάθε απόφαση που θα ληφθεί στη συνέχεια. Ο σύμβουλος ακροάσεων φροντίζει ιδίως να διασφαλίζεται ότι την εκπόνηση του σχεδίου αποφάσεων της Επιτροπής στις υποθέσεις ανταγωνισμού, λαμβάνονται υπόψη όλα τα ευνοϊκά ή δυσμενή για τους ενδιαφερόμενους σχετικά πραγματικά περιστατικά.

2. Κατά την άκσηση των καθηκόντων του ο σύμβουλος ακροάσεων μεριμνά για το σεβασμό των δικαιωμάτων της υπεράσπισης, ενώ ταυτόχρονα λαμβάνει υπόψη την ανάγκη ουσιαστικής εφαρμογής των κανόνων του ανταγωνισμού σύμφωνα με τους ισχύοντες κανονισμούς και τις αρχές που έχουν θεσπιστεί από το Πρωτοδικείο και το Δικαστήριο των Ευρωπαϊκών Κοινοτήτων.

Άρθρο 3

1. Μετά από διαβούλευση με το διευθυντή που είναι αρμόδιος για την εξέταση της υπόθεσης την οποία αφορά η διαδικασία, αποφασίζεται αν πρέπει να εξετασθούν τρία φυσικά ή νομικά πρόσωπα.

2. Οι αιτήσεις ακρόασης εκ μέρους των τρίτων προσώπων υποβάλλονται γραπτώς, συνοδευόμενες από γραπτή δήλωση όπου προσδιορίζεται το συμφέρον του αιτούντος από την έκβαση της διαδικασίας.

3. Εφόσον συναχθεί ότι ο αιτών δεν δικαιολογεί επαρκές συμφέρον για ακρόαση, ενημερώνεται γραπτώς για τους λόγους της απόφασης αυτής και ορίζεται προθεσμία εντός της οποίας μπορεί να υποβάλει περαιτέρω γραπτές παρατηρήσεις.

Άρθρο 4

1. Μετά από διαβούλευση με το διευθυντή που είναι αρμόδιος για την εξέταση της υπόθεσης την οποία αφορά η διαδικασία, αποφασίζεται αν τα πρόσωπα πρέπει να εξετασθούν προφορικά.

2. Η προφορική εξέταση μπορεί να ζητηθεί μόνο στα πλαίσια των γραπτών παρατηρήσεων του αιτούντος που διατυπώνονται επί της επιστολής που απηύθυνε η Επιτροπή προς αυτόν- στη σχετική αίτηση πρέπει να προσδιορίζεται το συμφέρον του αιτούντος για ακρόαση.

3. Οι επιστολές που αναφέρονται ανωτέρω στην παράγραφο 2 είναι οι ακόλουθες:

- οι συνοδεύοντες τις κοινοποιήσεις αιτιάσεων,

- οι προσκλήσεις υποβολής γραπτών σχολίων από φυσικά ή νομικά πρόσωπα που εκδηλώνουν επαρκές συμφέρον για να εξετασθούν ως τρίτοι,

- οι επιστολές με τις οποίες πληροφορείται ο καταγγέλλων ότι, κατά την άποψη της Επιτροπής, δεν υπάρχουν επαρκείς λόγοι για διαπίστωση παράβασης και καλείται να υποβάλει περαιτέρω γραπτές παρατηρήσεις,

- οι επιστολές με τις οποίες πληροφορείται ένα φυσικό ή νομικό πρόσωπο ότι, κατά την απόψη της Επιτροπής, δεν εκδηλώνει επαρκές συμφέρον για να εξετασθεί ως τρίτος.

4. Εφόσον συναχθεί ότι ο αιτών δεν εκδηλώνει επαρκές συμφέρον για προφορική εξέταση, ενημερώνεται αυτό γραπτώς για τους λόγους της απόφασης αυτής και ορίζεται προθεσμία εντός της οποίας μπορεί να υποβάλει περαιτέρω γραπτές παρατηρήσεις.

Άρθρο 5

1. Εφόσον πρόσωπο, επιχείρηση ή ένωση προσώπων ή επιχειρήσεων που έλαβε μία ή περισσότερες από τις επιστολές που αναφέρονται στο άρθρο 4 παράγραφος 3 έχει λόγους να πιστεύει ότι η Επιτροπή έχει στην κατοχή της έγγραφα τα οποία δεν του έχουν κοινοποιηθεί και τα οποία είναι αναγκαία για την άσκηση του δικαιώματος ακρόασης, μπορεί να επιστήσει την προσοχή στο θέμα αυτό με αιτιολογημένη αίτηση.

2. Η αιτιολογημένη απόφαση σχετικά με την αίτηση κοινοποιείται στο πρόσωπο, την επιχείρηση ή την ένωση που υπέβαλε την αίτηση καθώς και σε κάθε άλλο πρόσωπο, επιχείρηση ή ένωση που αφορά η διαδικασία.

3. Εφόσον υπάρχει η πρόθεση να αποκαλυφθούν πληροφορίες που είναι δυνατόν να αποτελούν επιχειρηματικό απόρρητο, η ενδιαφερόμενη επιχείρηση ενημερώνεται γραπτώς για την πρόθεση αυτή καθώς και για τους σχετικούς λόγους και τάσσεται προθεσμία εντός της οποίας η επιχείρηση μπορεί να υποβάλει γραπτές παρατηρήσεις.

4. Εφόσον η ενδιαφερόμενη επιχείρηση αντιτίθεται στην αποκάλυψη των πληροφοριών αλλά έχει διαπιστωθεί ότι οι πληροφορίες δεν τυγχάνουν προστασίας και μπορούν συνεπώς να αποκαλυφθούν, εκδίδεται σχετική αιτιολογημένη απόφαση η οποία κοινοποιείται στην ενδιαφερόμενη επιχείρηση. Στην απόφαση αυτή προσδιορίζεται η ημερομηνία μετά την οποία πρόκειται να αποκαλυφθούν οι πληροφορίες. Η ημερομηνία αυτή πρέπει να είναι τουλάχιστον μια εβδομάδα μετά την ημερομηνία της κοινοποίησης.

5. Εφόσον μια επιχείρηση ή ένωση επιχειρήσεων θεωρεί ότι η προθεσμία που διαθέτει για να απαντήσει στην επιστολή που αναφέρεται στο άρθρο 4 παράγραφος 3 είναι πολύ μικρή μπορεί, εντός της αρχικής προθεσμίας, να επιστήσει την προσοχή στο θέμα αυτό, με αιτιολογημένη αίτηση. Η αιτούσα ενημερώνεται γραπτώς για την έκβαση της αίτησής της.

Άρθρο 6

1. Εφόσον ενδείκνυται για την ορθή προετοιμασία της ακρόασης και, ιδίως προκειμένου να διασαφηνιστούν κατά το δυνατό περισσότερο τα πραγματικά περιστατικά, ο σύμβουλος ακροάσεων μπορεί, μετά από διαβούλευση με το δευθυντή που είναι αρμόδιος για την εξέταση της υπόθεσης, να παράσχει εκ των προτέρων στις ενδιαφερόμενες επιχειρήσεις κατάλογο των θεμάτων ως προς τα οποία επιθυμούν να γνωστοποιήσουν την άποψή τους.

2. Για το σκοπό αυτό, μετά από διαβούλευση με το διευθυντή που είναι αρμόδιος για την εξέταση της υπόθεσης που αποτελεί το θέμα της ακρόασης, ο σύμβουλος ακροάσεων μπορεί να συγκαλέσει συνεδρίαση με τα ενδιαφερόμενα μέρη και, ενδεχομένως, τις υπηρεσίες της Επιτροπής στο πλαίσιο της προετοιμασίας για την ακρόαση.

3. Για τον ίδιο σκοπό, ο σύμβουλος ακροάσεων μπορεί να ζητήσει από τα πρόσωπα τα οποία οι ενδιαφερόμενες επιχειρήσεις πρότειναν για ακρόαση, να προβούν σε εκ των προτέρων γραπτή κοινοποίηση του ουσιώδους περιεχομένου της κατάθεσής τους.

Άρθρο 7

1. Μετά από διαβούλευση από τον διευθυντή που είναι αρμόδιος για την εξέταση της υπόθεσης, ο σύμβουλος ακροάσεων ορίζει την ημερομηνία, τη διάρκεια και τον τόπο της ακρόασης και, σε περίπτωση που ζητηθεί αναβολή, ο σύμβουλος ακροάσεων αποφασίζει εάν θα την επιτρέψει.

2. Ο σύμβουλος ακροάσεων είναι πλήρως υπεύθυνος για τη διεξαγωγή της ακρόασης.

3. Για το σκοπό αυτό, ο σύμβουλος ακροάσεων αποφασίζει εάν πρέπει να επιτραπεί η κοινοποίηση νέων εγγράφων κατά τη διάρκεια της ακρόασης, ποια πρόσωπα πρέπει να συμμετέχουν στην ακρόαση για λογαριασμό ενός μέρους και κατά πόσον η ακρόαση των ενδιαφερομένων πρέπει να γίνει ξεχωριστά ή παρουσία άλλων προσώπων που παρίστανται κατά την ακρόαση.

4. Ο σύμβουλος ακροάσεων διασφαλίζει ότι το ουσιώδες περιεχόμενο της κατάθεσης κάθε προσώπου που συμμετέχει στην ακρόαση καταγράφεται στα πρακτικά, τα οποία, κατά περίπτωση διαβάζονται και εγκρίνονται από το εν λόγω πρόσωπο.

Άρθρο 8

Ο σύμβουλος ακροάσεων υποβάλει έκθεση στον Γενικό Διευθυντή Ανταγωνισμού σχετικά με την ακρόαση και τα συμπεράσματα τα οποία συνήγαγε. Ο σύμβουλος ακροάσεων μπορεί να διατυπώσει παρατηρήσεις σχετικά με την περαιτέρω πορεία της διαδικασίας. Οι εν λόγω παρτηρήσεις ενδέχεται να αφορούν, μεταξύ άλλων, την ανάγκη συμπληρωματικής ενημέρωσης, την άρση ορισμένων αιτιάσεων ή τη διατύπωση νέων.

Άρθρο 9

Κατά την άσκηση των καθηκόντων που ορίζονται στο άρθρο 2, ο σύμβουλος ακροάσεων μπορεί, εφόσον να κρίνει ενδεδειγμένο, να υποβάλει τις παρατηρήσεις του απευθείας στο Μέλος της Επιτροπής που είναι ειδικά υπεύθυνο για τον ανταγωνισμό.

Άρθρο 10

Το Μέλος της Επιτροπής που είναι ειδικά υπεύθυνο για τον ανταγωνισμό ενδέχεται να αποφασίσει, μετά από αίτημα του συμβούλου ακροάσεων, να επισυνάψει την τελική έκθεση του συμβούλου ακροάσεων στο σχέδιο απόφασης που υποβάλλεται στην Επιτροπή, προκειμένου να διασφαλίζεται ότι όταν η Επιτροπή καταλήξει σε απόφαση σχετικά με κάθε επιμέρους περίπτωση, έχει εκτιμήσει πλήρως όλα τα σχετικά στοιχεία.

Άρθρο 11

Η παρούσα απόφαση καταργεί και αντικαθιστά τις αποφάσεις της Επιτροπής της 8ης Σεπτεμβρίου 1982 και της 23ης Νοεμβρίου 1990 όσον αφορά τις ακροάσεις σε σχέση με τις διαδικασίες εφαρμογής των άρθρων 65 και 66 της συνθήκης ΕΚΑΧ και των άρθρων 85 και 86 της συνθήκης ΕΚ.

Άρθρο 12

Η παρούσα απόφαση παράγει αποτέλεσμα την επόμενη ημέρα από τη δημοσίευσή της στην Επίσημη Εφημερίδα των Ευρωπαϊκών Κοινοτήτων.

Βρυξέλλες, 12 Δεκεμβρίου 1994.

Για την Επιτροπή

Karel VAN MIERT

Μέλος της Επιτροπής

(1) ΕΕ αριθ. L 395 της 30. 12. 1989, σ. 1, όπως διορθώθηκε στην ΕΕ αριθ. L 257 της 21. 9. 1990, σ. 13.

(2) ΕΕ αριθ. 127 της 20. 8. 1963, σ. 2268/63.

(3) ΕΕ αριθ. L 209 της 21. 8. 1969, σ. 11.

(4) ΕΕ αριθ. L 376 της 31. 12. 1988, σ. 1.

(5) ΕΕ αριθ. L 376 της 31. 12. 1988, σ. 10.

(6) ΕΕ αριθ. L 219 της 14. 8. 1990, σ. 5.